b'\n_START_ARTICLE_\nGurjevsko rajonas\n_START_SECTION_\nGeografija\n_START_PARAGRAPH_\nRibojasi vakaruose ir \xc5\xa1iaur\xc4\x97je su Zelenogradsko rajonu, rytuose su Polesko ir Gvardeisko rajonais, pietuose su Bagrationovsko rajonu ir vakaruose\xc2\xa0\xe2\x80\x93 su Kaliningrado miestu ir Svetlo miesto apygarda. Rajono krantus skalauja Kur\xc5\xa1i\xc5\xb3 marios \xc5\xa1iaur\xc4\x97je ir Kaliningrado \xc4\xaflanka (liet. Aistmar\xc4\x97s) pietuose. Rajono teritorija teka Prieglius. Rajono plotas 1363\xc2\xa0km\xc2\xb2, i\xc5\xa1 j\xc5\xb3 63 600 ha \xc5\xbeem\xc4\x97s \xc5\xabkio paskirties \xc5\xbeem\xc4\x97, 9 800 ha mi\xc5\xa1kas.\n_START_SECTION_\nGyventojai\n_START_PARAGRAPH_\nDidel\xc4\x97 dalis vietini\xc5\xb3 gyventoj\xc5\xb3 art\xc4\x97jant karo frontams pasitrauk\xc4\x97 \xc4\xaf Vakarus. Bet jau 1946\xc2\xa0m. i\xc5\xa1 Rusijos atvyko pirmieji persik\xc4\x97l\xc4\x97liai. 1947\xc2\xa0m. spalio 11 d. TSRS Ministr\xc5\xb3 Taryba pri\xc4\x97m\xc4\x97 slapt\xc4\x85 nutarim\xc4\x85 Nr. 3547\xe2\x80\x931169\xc2\xa0\xe2\x80\x93 C \xe2\x80\x9eD\xc4\x97l vokie\xc4\x8di\xc5\xb3 perk\xc4\x97limo i\xc5\xa1 Kaliningrado srities \xc4\xaf Vokietijos tarybin\xc4\x99 okupacin\xc4\x99 zon\xc4\x85\xe2\x80\x9c. Pavasar\xc4\xaf likusieji vietiniai gyventojai buvo j\xc4\x97ga susodinti \xc4\xaf gele\xc5\xbeinkelio vagonus ir i\xc5\xa1ve\xc5\xbeti._NEWLINE_2002\xc2\xa0m. gyventoj\xc5\xb3 sura\xc5\xa1ymo duomenimis rajono 151 gyvenviet\xc4\x97je buvo 50 000 gyventoj\xc5\xb3.\n_START_SECTION_\nIstorija\n_START_PARAGRAPH_\n1946\xc2\xa0m. baland\xc5\xbeio 7 d. \xc4\xafkurtas Noihauzeno rajonas, kuris ap\xc4\x97m\xc4\x97 buvusios Ryt\xc5\xb3 Pr\xc5\xabsijos provincijos Karaliau\xc4\x8diaus apskrities dal\xc4\xaf, bet 1946\xc2\xa0m. rugs\xc4\x97jo 7 d. TSRS Auk\xc5\xa1\xc4\x8diausiosios Tarybos prezidiumo \xc4\xafsaku \xe2\x80\x9eD\xc4\x97l Kaliningrado srities administracinio teritorinio sutvarkymo\xe2\x80\x9c pakeitus rajono centro pavadinim\xc4\x85, jis pavadintas Gurjevsko rajonu. 1953 m. vasario 9 d.\xc2\xa0\xe2\x80\x93 1960 m. vasario 1 d. Gurjevsko rajono centras buvo Isakovas. 1959\xc2\xa0m. baland\xc5\xbeio 27 d. panaikintas Kaliningrado rajonas, jo teritorija padalyta Bagrationovsko, Gurjevsko ir Ladu\xc5\xa1kino rajonams. Nuo 2008 m. Gurjevsko municipalinis rajonas.\n_START_SECTION_\nPaminklai\n_START_PARAGRAPH_\nRajono architekt\xc5\xabros, Istorijos ir kult\xc5\xabros paminkl\xc5\xb3 s\xc4\x85ra\xc5\xa1e\xc2\xa0\xe2\x80\x93 20 paminkl\xc5\xb3. Tarp j\xc5\xb3 XIII a. Noihauzeno pilis ir ba\xc5\xbeny\xc4\x8dia, Brandenburgo (dabar U\xc5\xa1akovas), \xc5\xa0aki\xc5\xb3 (Nekrasovas), Valduvos (Nizovj\xc4\x97) pilys.\n_START_SECTION_\nEkonomika\n_START_PARAGRAPH_\nRajono teritorijoje yra Chrabrovo oro uostas, Kaliningrado \xc5\xa1ilumin\xc4\x97 elektrin\xc4\x97, per rajon\xc4\x85 eina gele\xc5\xbeinkelis ir automobiliniai keliai Kaliningradas\xc2\xa0\xe2\x80\x93 Maskva, Kaliningradas\xc2\xa0\xe2\x80\x93 Sovetskas, Kaliningradas\xc2\xa0\xe2\x80\x93 Mamonovas, Kaliningradas\xc2\xa0\xe2\x80\x93 Svetlogorskas, Kaliningradas\xc2\xa0\xe2\x80\x93 Zelenogradskas._NEWLINE_Rajono teritorijoje yra nema\xc5\xbeai nauding\xc5\xb3 i\xc5\xa1kasen\xc5\xb3\xc2\xa0\xe2\x80\x93 keramzitinis molis, smulkus sm\xc4\x97lis, durp\xc4\x97s ir nafta\xc2\xa0\xe2\x80\x93 12 proc. vis\xc5\xb3 srities i\xc5\xa1\xc5\xbevalgyt\xc5\xb3 naftos atsarg\xc5\xb3. Svarbi\xc4\x85 viet\xc4\x85 u\xc5\xbeima \xc5\xbeem\xc4\x97s \xc5\xabkio produkcijos perdirbimas. 1994 m. pastatyta 0,4 MW galios Zaoziorno HES.'